आसाम बिधान सभा बिसायख’थिनि फिथाइ फोसावनायनि आगोल मैया हादरनि माखासे खौरां बिजों आरो एगजिट पल होग्रा फसंथाना फोसावनाय एगजिट पल बादिब्ला आसामाव फिन बिजेपि दोलोखौनो सोरखार दानायनि इंगिद मोननाय जादों। नाथाय थांनाय बिधान सभा बिसायख’थि समाव बिजेपि दोलोनि हेंथायै कंग्रेस दोलोजों लोगोसे ए आइ इउ डि एफ, बिपिएफ, रायजर दल, आसाम जातीय परिषद बायदि दोलोफोरा बिजेपि दोलोनि हेंथायै बिसायख’थि फोसावदिंमोनब्लाबो बिजेपि दोलोआ फिन आसामाव सोरखार दागोन होननानै एगजिट पल फोसावनाया जोबोर सानजाथाव जानाय नुनो मोन्दों। मैयानि एगजिट पलखौ लानानै बिजेपि, एजिपि आरो इउपिपिएल दोलोआ गोजोननाय फोरमायदोंब्लाबो कंग्रेस, ए आइ इउ डि एफ, आसाम जातीय परिषद बादि हेंथा राजखान्थि दोलोफोरा गनायनानै लानाय नुनो मोनाखै। जायनि थाखाय बिसोर फैगौ 2 मेयाव बि एगजिट पलनि उल्था जागोन होननानै दाबि खालामनाय नुनो मोन्दों। नाथाय इउपिपिएल दोलोनि आफादगिरि थामहिनबा बिटिसिनि गाहाइ मावफुंगिरि सोद्रोमा प्रमद बर’आ एगजिट पलनि सायाव साबसिन फिथाइ फैगोन होननानै बुंदोंब्ला मैयानि एगजिट पलनि सायाव बिपिएफ दोलोनि आफादगिरि थामहिनबा बिटिसिनि बारग’ गाहाइ मावफुंगिरि सोद्रोमा हाग्रामा महिलारीखौ जेबो बुंनाय नुथ’याखै।